CELEX: 32021D0673
Language: lv
Date: 2021-04-21 00:00:00
Title: Komisijas Īstenošanas lēmums (ES) 2021/673 (2021. gada 21. aprīlis) par pieprasījumu reģistrēt Eiropas pilsoņu iniciatīvu “Zaļie jumta dārzi” (Green Garden Roof Tops) (izziņots ar dokumenta numuru C(2021) 2750) (Autentisks ir tikai teksts angļu valodā)

26.4.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 141/23
               
            
         KOMISIJAS ĪSTENOŠANAS LĒMUMS (ES) 2021/673
         (2021. gada 21. aprīlis)
         par pieprasījumu reģistrēt Eiropas pilsoņu iniciatīvu “Zaļie jumta dārzi” (Green Garden Roof Tops)
         
            
               (izziņots ar dokumenta numuru C(2021) 2750)
            
         
         (Autentisks ir tikai teksts angļu valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2019/788 (2019. gada 17. aprīlis) par Eiropas pilsoņu iniciatīvu (1) un jo īpaši tās 6. panta 2. un 3. punktu,
         tā kā:
         
                     (1)
                  
                  
                     2021. gada 3. martā Komisijai tika iesniegts pieprasījums reģistrēt Eiropas pilsoņu iniciatīvu “Zaļie jumta dārzi” (Green Garden Roof Tops).
                  
               
                     (2)
                  
                  
                     Iniciatīvas mērķi ir aprakstīti šādi: “Eiropā ir daudz veikalu ar tukšiem jumtiem; vairumā gadījumu šos jumtus nekā īpaši neizmanto. Turklāt tie ir pilni plastmasas un akmeņu – materiālu, no kuriem jumti ir izgatavoti. Tāpēc šīs platības pašas nevis nāk par labu videi, bet gan vienkārši palielina tai nodarīto kaitējumu. Tas, ka galvenā uzmanība tiek pievērsta vides ieguvumiem, izriet no mūsu pašreizējās vides krīzes. Mums ir jāizstrādā jauna pieeja un jārod iespējas palielināt informētību par vides problēmām un panākt, ka mūsu sabiedrība, ekonomika un planētas aizsardzība atrodas veselīgā līdzsvarā. Tāpēc plāna centrā ir esošo jumta platību izmantošana. Mērķis ir izveidot zaļas dārza zonas uz dažādu uzņēmumu jumtiem. Tādējādi neizmantotie jumti varētu kļūt par instrumentu vides uzlabošanai un krīzes pārvarēšanai.”
                  
               
                     (3)
                  
                  
                     Papildu informācija par šo iniciatīvu atrodama informatīvā dokumentā. Proti, iniciatīvā ierosināts, ka uzņēmumu darbinieki varētu brīvprātīgi piedalīties jumta dārzu kopšanā, bet dalībvalstis varētu mudināt uzņēmumus aktīvi iesaistīties šādos projektos, katra finanšu gada beigās piešķirot nodokļu atlaides. Pielikumā uzskaitīti arī iespējamie ieguvumi videi un pašiem uzņēmumiem. Jumta dārzi 1) veicinātu gaisa kvalitātes uzlabošanos; 2) dotu ieguldījumu cīņā pret klimata pārmaiņām; 3) panāktu enerģijas ietaupījumus; 4) uzlabotu ūdens filtrēšanu un aizturi un 5) nāktu par labu savvaļas augu un dzīvnieku dzīvotnēm. Iesaistīto uzņēmumu ieguvumi būtu laba reputācija, motivēti darbinieki un nodokļu atvieglojumi.
                  
               
                     (4)
                  
                  
                     Organizatori skaidri neaicina Komisiju pieņemt konkrētu tiesību aktu, taču no dažiem ierosinātajiem rīcības juridiskajiem pamatiem var izsecināt, kāds varētu būt iecerētais akts. No iniciatīvas mērķiem, lasot tos kopā ar pielikumu, var secināt, ka tā prasa pieņemt tiesību akta priekšlikumu, kuram būtu ar vidi saistīts mērķis un nodokļu komponents. Darbinieku brīvprātīgais ieguldījums šķiet papildinošs attiecībā pret vides aizsardzības mērķi.
                  
               
                     (5)
                  
                  
                     Ciktāl iniciatīvas mērķis ir veicināt zaļo jumtu izveidi ar iespējamiem Savienības finansiāliem stimuliem vai fiskāliem pasākumiem, Komisijai ir pilnvaras pieņemt tiesību aktu saskaņā ar Līguma 192. pantu.
                  
               
                     (6)
                  
                  
                     Attiecībā uz ierosinātās iniciatīvas mērķi veicināt dalībvalstu piešķirtas nodokļu atlaides vai atskaitījumus no ienākuma nodokļa, Komisija ir pilnvarota pieņemt tiesību aktu saskaņā ar Līguma 115. pantu.
                  
               
                     (7)
                  
                  
                     Tādējādi neviena iniciatīvas daļa acīmredzami nepārsniedz Komisijas pilnvaras Līgumu īstenošanas vajadzībām iesniegt priekšlikumu par Savienības tiesību akta pieņemšanu.
                  
               
                     (8)
                  
                  
                     Organizatoru grupa ir sniegusi pienācīgus pierādījumus, ka tā atbilst Regulas (ES) 2019/788 5. panta 1. un 2. punktā noteiktajām prasībām, un ir izraudzījusies kontaktpersonas saskaņā ar minētās regulas 5. panta 3. punkta pirmo daļu.
                  
               
                     (9)
                  
                  
                     Iniciatīva nav nedz acīmredzami aizskaroša, nenozīmīga vai maldinoša, nedz arī klajā pretrunā Savienības vērtībām, kas noteiktas Līguma par Eiropas Savienību 2. pantā, un tiesībām, kas nostiprinātas Eiropas Savienības Pamattiesību hartā.
                  
               
                     (10)
                  
                  
                     Tāpēc iniciatīva “Zaļie jumta dārzi” (Green Garden Roof Tops) būtu jāreģistrē,
                  
               IR PIEŅĒMUSI ŠO LĒMUMU.
         
            1. pants
            Eiropas pilsoņu iniciatīva “Zaļie jumta dārzi” (Green Garden Roof Tops) tiek reģistrēta.
         
         
            2. pants
            Šis lēmums ir adresēts Eiropas pilsoņu iniciatīvas “Zaļie jumta dārzi” (Green Garden Roof Tops) organizatoriem, kurus kontaktpersonu statusā pārstāv Almog Yoana SADE un Negev Raphael SADE.
         
         
            Briselē, 2021. gada 21. aprīlī
            
               
                  Komisijas vārdā –
               
               
                  priekšsēdētājas vietniece
               
               Věra JOUROVÁ
            
         
         
            (1)  OV L 130, 17.5.2019., 55. lpp.